Aftreeoord-moord: ‘Ek is skuldig’  Tersius du Plessis het skuld beken aan die moord op die 86-jarige Johanna Rossouw. (Foto: Tania Heyns) Tersius du Plessis het Vrydag in soveel woorde aan die landdros in die Witbank-landdroshof in Mpumalanga gesê hy is die een wat die 86-jarige Johanna Rossouw op 31 Januarie by haar huis in die Eden Park-aftreeoord op dié dorp vermoor het. Du Plessis (36) het vlugtig in die beskuldigdebank verskyn waartydens die landdros hom gevra het of hy regsverteenwoordiging nodig het. “Maar ek is skuldig,” het ’n emosionele Du Plessis geantwoord. “Ek het gebieg.” Maroela Media het vroeër berig Du Plessis het homself Woensdag by die Mondeor-polisiestasie in Johannesburg oorgegee. Die landdros het Du Plessis daarop gewys dat hy deur ernstige aanklagte in die gesig gestaar word waarna Du Plessis ingestem het om van sy reg op regsverteenwoordiging gebruik te maak. Hy staan tereg op aanklag van moord en motordiefstal. Du Plessis het aangedui dat hy vyf vorige veroordelings het waaronder die besit van dagga, diefstal en huisbraak. Hy het in dié stadium geen hangende sake teen hom nie en het aangedui dat hy nié aansoek om borgtog gaan doen nie. Die saak is tot 8 April uitgestel vir verdere ondersoek. Du Plessis bly tot dán in aanhouding. Familie van Rossouw het Vrydag in ’n kort verklaring gevra dat hulle die geleentheid gegun word om oor die dood van hul “geliefde ma, ouma en oumagrootjie” te rou. Hulle wou dus nie op die gebeure in die hof kommentaar lewer nie. Rossouw is Sondag in haar huis in Fuchsiastraat in die Eden Park-aftreeoord oorrompel en vermoor. Sy is sowat 30 keer met ’n mes gesteek. Haar hande is agter haar rug vasgebind en ’n mus is in haar mond gedruk. Seep is oor haar gesig uitgegooi. Du Plessis het na bewering met Rossouw se wit Honda Jazz die perseel verlaat. ’n Ondersoek het die polisie na Krugersdorp gelei waar die motor verlate gevind is. Dit is nie in dié stadium duidelik of Du Plessis aan Rossouw bekend was nie.